OG moet betaling van R81 miljoen aan Zuma-vriend ondersoekPres. Jacob Zuma en Philani Mavundla tydens die opening van Mavundla Square-winkelsentrum in Greytown, KwaZulu-Natal (Junie 2015) Foto: GCIS Die minister van water en sanitasie, moet verduidelik waarom pres. Jacob Zuma se nabye vriend, Philani Mavundla, na bewering onreëlmatig ŉ vooruitbetaling van R81 miljoen ontvang het, het die DA Sondag gesê. Die DA sal die ouditeur-generaal Kimi Makwetu versoek om ondersoek in te stel waarom die “welgestelde” Mavundla die vooruitbetaling ontvang het vir ŉ tender wat suur mynwaterdreinering aanspreek, het Leon Basson, woordvoerder van die DA, gesê. “Alhoewel bemagtigingsooreenkomste soms ŉ vooruitbetaling insluit, aangesien talle maatskappye wat die tender ontvang nie die nodige kapitaal het nie, is die bevoordeelde in hierdie geval ŉ welgestelde vriend van Zuma wat nie ŉ vooruitbetaling benodig of verdien nie,” het hy gesê. City Press het Sondag berig Mavundla (49), ŉ konstruksiemagnaat wat in ŉ stadium aangebied het om Zuma se deel van die opgraderings by sy huis in Nkandla te betaal, was betrokke in ŉ gesamentlike onderneming wat ŉ kontrak van R1 miljard ontvang het om ŉ suurmynwaterdreineringsaanleg in Springs, oos van Johannesburg, te bou. “Dokumente wat City Press bekom het, wys dat die gesamentlike maatskappy [CMC-PG Mavundla EB JV] ŉ vooruitbetaling van R81 miljoen ontvang het nog voordat hy eers ŉ graaf in die grond gedruk het – dit word uitdruklik verbied deur die Wet op die Bestuur van Openbare Finansies,” het die koerant berig. Die Trans-Caledon Tonnelowerheid (TCTA) het die kontrak aan Mavundla, voormalige burgemeester van Greytown in KwaZulu-Natal, toegeken. Die TCTA is deel van die departement van water en sanitasie wat grootmaat watertoevoerprojekte oor die land heen beheer, het City Press berig. Basson het gesê Mavundla se verbintenis met Zuma en sy publieke aanbod om die president se Nkandla-skuld te betaal, “werp lig op die omvang van staatskaping van staatsondernemings deur Zuma se vriende om Nommer Een te bevoordeel”. “As die politieke hoof van die departement van water en sanitasie, moet minister Nomvula Mokonyane verduidelik wat sy weet en watter magtiging gegee is om die vooruitbetaling goed te keur. “Die DA sien uit na ŉ spoedige afhandeling van die OG se ondersoek en die moontlike vervolging van almal wat staatsregulasies oortree het. Sy bevindings en aanbevelings sal toekomstige tenderprosesse beskerm teen korrupte neigings van diegene wat politieke dekking geniet wat Nommer Een verskaf,” het Basson bygevoeg.